VENDIM
Nr. 102, datë 4.2.2015

PËR KRIJIMIN DHE MËNYRËN E ORGANIZIMIT E TË FUNKSIONIMIT  TË AGJENCISË KOMBËTARE TË ZONAVE TË MBROJTURA DHE TË ADMINISTRATAVE RAJONALE  TË ZONAVE TË MBROJTURA

Në mbështetje të nenit 100 të Kushtetutës, të nenit 6, të ligjit nr. 90/2012,   datë 27.9.2012, “Për organizimin dhe funksionimin e adminis-tratës shtetërore”, dhe të nenit 23, të ligjit nr. 8906, datë 6.6.2002, “Për zonat e mbrojtura”, të ndryshuar, me propozimin e ministrit të Mjedisit, Këshilli i Ministrave

VENDOSI:

KREU I
DISPOZITA TË PËRGJITHSHME

1. Krijimin e Agjencisë Kombëtare të Zonave të Mbrojtura, në vijim AKZM, si person juridik publik, buxhetor, në varësi të ministrit të Mjedisit, me seli në Tiranë. 
2. AKZM-ja ka për qëllim ruajtjen dhe kujdesin ndaj natyrës e biodiversitetit, nëpërmjet menaxhimit të rrjetit të zonave të mbrojtura me interes kombëtar e ndërkombëtar, mbledhjes dhe shpërndarjes së informacionit, edukimit mjedisor dhe ndërgjegjësimit të publikut për zonat e mbrojtura dhe mbështetjes së aktiviteteve të qëndrueshme ekonomike brenda këtyre zonave.
3. AKZM-ja ka stemën, logon dhe vulën e vet zyrtare, të cilat miratohen me urdhër nga titullari. Stema përbëhet nga Stema e Republikës së Shqipërisë me shënimet: “Republika e Shqipërisë, Ministria e Mjedisit, Agjencia Kombëtare e Zonave të Mbrojtura”, në përputhje me përcaktimet e vendimit nr. 474, datë 10.7.2003, të Këshillit të Ministrave, “Për mënyrën e përdorimit të Stemës së Republikës, si dhe raportin e përmasave të saj”.
4. Vula zyrtare e AKZM-së ka formën dhe elementet e përcaktuara në   pikën 2, të vendimit nr. 390, datë 6.8.1993, të Këshillit të Ministrave, “Për rregullat e prodhimit, administrimit, kontrollit dhe ruajtjes së vulave zyrtare”, të ndryshuar. Vula e AKZM-së prodhohet, administrohet dhe ruhet në përputhje me legjislacionin në fuqi.

KREU II
ORGANIZIMI I AKZM-së

1. AKZM-ja ka statusin e Drejtorisë së Përgjithshme, në nivel qendror, ndërsa në nivel vendor organizohet sipas administratave të zonave të mbrojtura.
2. AKZM-ja drejtohet nga drejtori i Përgjithshëm, i cili organizon dhe drejton të gjithë veprimtarinë e kësaj agjencie dhe përgjigjet para ministrit përgjegjës për zonat e mbrojtura. 
3. Drejtori i Përgjithshëm i AKZM-së emërohet, lirohet nga detyra sipas përcaktimeve të legjislacionit të shërbimit civil. 
4. Funksionimi i brendshëm i AKZM-së bëhet sipas rregullores përkatëse, të miratuar nga ministri përgjegjës për zonat e mbrojtura, me propozimin e drejtorit të Përgjithshëm të kësaj agjencie.
5. Administratat e zonave të mbrojtura (AdZM) drejtohen nga drejtuesit përkatës të tyre. 
6. Rregullorja e organizimit dhe funksionimit të administratave të zonave të mbrojtura miratohet nga ministri përgjegjës për zonat e mbrojtura, me propozimin e drejtorit të Përgjithshëm.
7. Struktura dhe organika e punonjësve të AKZM-së dhe të AdZM-ve miratohen me urdhër të Kryeministrit. 

KREU III
BUXHETI

1. AKZM-ja është institucion buxhetor, që financohet nga buxheti i shtetit dhe nga burime të tjera të ligjshme. Buxheti i AKZM-së përbën zë të veçantë në buxhetin e ministrisë përgjegjëse për zonat e mbrojtura.
2. AKZM-ja siguron të ardhura edhe nga shërbimet e kryera prej saj ndaj palëve të tjera. Tarifat e këtyre shërbimeve përcaktohen sipas legjislacionit përkatës në fuqi.
3. AKZM-ja administron të ardhurat nga buxheti i shtetit dhe ato të siguruara nga donacionet dhe shërbimet ndaj palëve të tjera, sipas legjislacionit përkatës në fuqi.
4. AKZM-ja harton projektbuxhetin vjetor në bazë të projektprogramit vjetor të saj dhe ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të cilin ia përcjell ministrisë përgjegjëse për zonat e mbrojtura.

KREU IV
PËRGJEGJËSITË DHE DETYRAT E AKZM-SË  DHE AdZM-ve

1. AKZM-ja e shtrin veprimtarinë në të gjithë territorin e Republikës së Shqipërisë, sipas rrjetit të zonave të mbrojtura të miratuara dhe atyre që parashikohen të miratohen në të ardhmen.
2. AKZM-ja dhe AdZM-të kanë detyra dhe përgjegjësi të ngarkuara nga legjislacioni mjedisor në fuqi dhe nga ministria përgjegjëse për zonat e mbrojtura, por ndër më kryesoret janë:
a) Menaxhojnë rrjetin e zonave të mbrojtura, habitateve dhe llojeve natyrore e gjysmënatyrore me interes të ruajtjes, sipas ligjeve kombëtare dhe konventave e marrëveshjeve ndërkombëtare, nëpërmjet: 
- mbështetjes së ministrisë përgjegjëse për zonat e mbrojtura për hartimin dhe zbatimin e politikave, strategjive e programeve të qeverisë në fushën e zonave të mbrojtura dhe ruajtjes së natyrës;
- hartimit dhe zbatimit të planeve të menaxhimit për zonat e mbrojtura;
- hartimit dhe zbatimit të planeve të veprimit për habitatet dhe llojet me interes ruajtjeje;
- mbikëqyrjes së veprimtarive në zonat e mbrojtura dhe sigurimit të pajtueshmërisë së tyre në përputhje me kërkesat e këtij ligji dhe aktet të e tjera ligjore e nënligjore në fuqi;
- propozimit të ndryshimeve dhe përmirësimit të kuadrit ligjor e nënligjor për menaxhimin e integruar të rrjetit të zonave të mbrojtura;
- përcaktimit të rregullave të brendshme të veprimit për administratat e zonave të mbrojtura;
- monitorimit të zbatimit me përpikëri të instrumenteve të planifikimit e zhvillimit të territorit, të miratuara nga autoritetet qendrore dhe vendore në zonat e mbrojtura;
- kontrollit të aktiviteteve që përdorin burimet natyrore brenda rrjetit të zonave të mbrojtura;
- bashkëpunimit me organet përkatëse për zbatimin e aktiviteteve ndërkufitare që lidhen me ruajtjen, zhvillimin dhe monitorimin e rrjetit të zonave të mbrojtura.
b) Promovojnë dhe mbështetin grumbullimin dhe shpërndarjen e informacionit, edukimin mjedisor dhe ndërgjegjësimin e publikut për zonat e mbrojtura, nëpërmjet:
- krijimit dhe përditësimit të bazës së të dhënave për zonat e mbrojtura dhe të rrjetit ekologjik të vendit; 
- bashkërendimit të punës për hartimin e programeve dhe ngritjen e rrjetit të monitorimit për biodiversitetin dhe rrjetin e zonave të mbrojtura bashkë me strukturat e Ministrisë së Mjedisit;
- grumbullimit të informacioneve dhe kryerjes së monitorimit në zonat e mbrojtura për gjendjen e biodiversitetit, habitateve, popullatave të llojeve të florës e faunës së egër dhe ekosistemeve natyrore, në bashkëpunim me institucionet e specializuara;
- promovimit të vlerave të zonave të mbrojtura dhe administrimit e funksionimit të qendrave të pritjes dhe informimit të vizitorëve;
- krijimit dhe mirëmbajtjes së shërbimeve e informacioneve për vizitorët në zonat e mbrojtura;
- kontributit në informimin, konsultimin dhe sigurimin e aksesit të publikut gjatë hartimit dhe zbatimit të politikave e strategjive të lidhura me menaxhimin e integruar të rrjetit të zonave të mbrojtura e të biodiversitetit.
c) Mbështetin zhvillimin e aktiviteteve të qëndrueshme ekonomike brenda zonave të mbrojtura, nëpërmjet:
- promovimit të pjesëmarrjes aktive të aktorëve në menaxhimin e zonave të mbrojtura;
- kontrollit për zbatimin e rregulloreve dhe kritereve për përdorimin e qëndrueshëm të burimeve natyrore në zonat e mbrojtura; 
- kryerjes së aktiviteteve të tjera me interes publik në bazë të dispozitave ligjore dhe akteve të tjera ligjore në fuqi;
- monitorimit e respektimit të kritereve ligjore për kryerjen e veprimtarive ekonomike që zhvillohen brenda territorit të zonave të mbrojtura;
- lajmërimit të organeve shtetërore kompetente në rastet kur vërehen shkelje administrative, veprime a mosveprime në kundërshtim me ligjin, duke u propozuar organeve përkatëse  marrjen e masave ndaj personave përgjegjës, sipas legjislacionit në fuqi;
- administrimit të pasurive të paluajtshme shtetërore dhe publike, të cilat i kalohen në përgjegjësi administrimi, në përputhje me rregullat e përcaktuara nga legjislacioni shqiptar në fuqi. 
	
KREU V
PROCEDURAT E REKRUTIMIT

1. Marrëdhëniet e punës së nëpunësve të AKZM-së rregullohen sipas procedurave të parashikuara në ligjin nr. 152/2013, “Për nëpunësin civil”.
2. Marrëdhëniet e punës së punonjësve të administratave të zonave të mbrojtura rregullohen sipas Kodit të Punës. 
3. Kriteret dhe përshkrimi i vendeve të punës për punonjësit e administratave të zonave të mbrojtura miratohen nga ministri përgjegjës për zonat e mbrojtura, me propozimin e drejtorit të Përgjithshëm.

KREU VI
DISPOZITA KALIMTARE E TË FUNDIT

1. Ngarkohet ministri i Mjedisit që, brenda 2 (dy) javëve nga data e hyrjes në fuqi të këtij vendimi, të marrë masat për paraqitjen e propozimit te Kryeministri për:
i) emërimin e drejtorit  të Përgjithshëm të AKZM-së;
ii) strukturën dhe organikën e AKZM-së dhe AdZM-ve.
2. Drejtori i Përgjithshëm i AKZM-së, mbështetur nga njësitë përgjegjëse për shërbimet mbështetëse të Ministrisë së Mjedisit dhe në përputhje me kërkesat specifike për arsimin e punonjësve, miraton kërkesat specifike për çdo vend pune në AKZM dhe AdZM.
3. Nëpunësit që do të transferohen nga drejtoritë e shërbimit pyjor në varësi të Ministrisë së Mjedisit dhe që plotësojnë kërkesat e përgjithshme për pranimin në shërbimin civil, transferohen në detyra të reja, pranë AKZM-së dhe AdZM-ve, brenda numrit dhe pozicioneve të organikës së miratuar sipas urdhrit përkatës të Kryeministrit.
4. Nëpunësit ekzistues, që nuk mund të transferohen në Agjencinë Kombëtare të Mjedisit dhe Administratën e Zonave të Mbrojtura, mbeten në institucionet përkatëse, të cilat riorganizohen brenda një periudhe  2-mujore nga data e hyrjes në fuqi të këtij vendimi.
5. Ministri i Mjedisit, brenda tre muajve nga hyrja në fuqi e këtij vendimi, përcakton edhe rishpërndarjen e mjediseve e mjeteve të punës, si dhe merr masat e duhura për financimin me fonde buxhetore të AKZM-së dhe AdZM-ve për vitin buxhetor 2015.
6. Dispozitat e krerëve II dhe V, për mënyrën e rekrutimit të punonjësve të AKZM-së dhe AdZM-ve, i shtrijnë efektet e tyre tre muaj pas hyrjes në fuqi të këtij vendimi.
7. Efektet financiare, që rrjedhin nga zbatimi i këtij vendimi, të përballohen nga buxheti i shtetit, nëpërmjet Ministrisë së Mjedisit.
8. Ngarkohet Ministria e Mjedisit për zbatimin e këtij vendimi.
Ky vendim hyn në fuqi pas botimit në Fletoren Zyrtare. 

KRYEMINISTRI
Edi Rama

